Mantashe: ‘E-tol nie ‘n gogga nie’Mense moet die e-tolstelsel nie as ŉ pes beskou nie maar eerder die wêreldklas-infrastruktuur wat daardeur moontlik gemaak word waardeer, het Gwede Mantashe, sekretaris-generaal van die ANC, gesê. “Mense moet nie van e-tol ŉ gogga maak nie,” het Mantashe tydens ŉ politieke byeenkoms in Wedela buite Carletonville gesê. “Dit is nie ŉ gogga nie maar ŉ meganisme vir die befondsing van wêreldklas-infrastuktuur.” Mantashe sê Gauteng is ŉ “slim provinsie” en dat die infrastruktuur dit maklik maak om tussen Pretoria en Johannesburg te pendel en dat mense om dié rede “daarvoor moet betaal.” Mantashe sê die debat rondom die e-tolstelsel is “steriel” en moet opgehef word. “Kom ons hef die debat op na die wêreldklas-infrastruktuur.” Mantashe sê mense was ook weerstanding tydens die begin van infrastruktuurverbeterings en -opgraderings soos die Gautrein en die Rea Vaya-busdiens. Hy sê mense maak nou van die dienste gebruik nadat hulle agtergekom het dat dit reistyd verminder en ŉ verbetering in openbare vervoerdienste tot gevolg gehad het. “Om uit te kom by die provinsie waarvan ons droom, beteken dit ŉ hoër lewensstandaard en ŉ hoër lewenskoste.” Mantashe sê die e-tolstelsel sal nie ŉ invloed op voedsel- en brandstofpryse hê nie aangesien dit deur die prys van ru-olie beïnvloed word.